หวั่นเอทานอลขาดแคลน ทำต้นทุนพุ่ง
โพสต์ทูเดย์-ผู้ผลิตเอทานอลหวั่นปี53เจอปัญหาวัตถุดิบขาดแคลนทั้งโมลาสและมันฯ ส่งผลให้ต้นทุนการผลิตสูงคาดราคาไตรมาสแรกแตะ24 บาท/ลิตร
15 ธ.ค. 2552

โพสต์ทูเดย์-ผู้ผลิตเอทานอลหวั่นปี53เจอปัญหาวัตถุดิบขาดแคลนทั้งโมลาสและมันฯ ส่งผลให้ต้นทุนการผลิตสูงคาดราคาไตรมาสแรกแตะ24 บาท/ลิตร
นายสิริวุทธิ์ เสียมภักดี   นายกสมาคมผู้ผลิตเอทานอลไทย เปิดเผยถึง  สถานการณ์เอทานอลในปี 2553  อาจเจอกับปัญหาขาดแคลนวัตถุดิบในการผลิต ทั้งกากน้ำตาล(โมลาส)และมันสำปะหลัง เพราะเริ่มมีราคาสูงขึ้นทำให้เกิดปัญหาต้นทุนการผลิตไม่คุ้มกับการจำหน่ายเอทานอล โดยจะหันไปส่งออกโมลาสที่ได้ราคาดีกว่าแทน แต่โรงงานเอทานอลจะพยายามบริหารกำลังการผลิตให้เพียงพอกับความต้องการในประเทศ เพื่อไม่ให้กระทบกับแผนส่งเสริมพลังงานทดแทน
ปัจจุบันต้นทุนการผลิตเอทานอลจากโมลาสอยู่ที่ 21 บาท/ลิตร ส่วนเอทานอลจากมันฯอยู่ที่ 17 บาท/ลิตร  ในขณะที่ราคาซื้อขายเอทานอลจริงในตลาดอยู่ที่ 23.50-24 บาท/ลิตร และคาดว่าราคาเอทานอลไตรมาสแรกของปี 2553 จะอยู่ที่ระดับ 23-24 บาท/ลิตร เช่นกัน
“ยอมรับว่าปีหน้าโมลาสมีโอกาสตึงตัว ซึ่งจะต้องเตรียมรับสถานกาณณ์กันใหม่ เนื่องจากเดิมจะมีโรงงานเอทานอลจากมันฯเข้าสู่ระบบ แต่การปลูกมันฯเจอกับปัญหาเพลี้ยเข้าทำลายพื้นที่ ทำให้ผลผลิตหายไปจำนวนมาก  และส่งผลต่อการทำลายสายพันธุ์ของมันฯด้วย ซึ่งทำให้ราคามันฯในปีหน้าจะเริ่มสูงขึ้น ดังนั้นโรงงานเอทานอลที่ใช้มันฯก็จะเจอกับปัญหาต้นทุนวัตถุดิบที่สูงขึ้นเหมือนโมลาส”นายสิริวุทธิ์ กล่าว
อย่างไรก็ตามปัจจุบันมีโรงงานเอทานอลที่ผลิตแล้ว 18 แห่ง มีกำลังการผลิตรวม 2.7 ล้านลิตร/วัน ในขณะที่ความต้องการใช้เอทานอลอยู่ที่วันละ 1.2 ล้านลิตร   โดยในปีหน้า จะมีโรงงานเอทานอลเข้าระบบจริงแค่ 4 แห่ง จากเดิมตามแผนกำหนดไว้ 5 แห่ง  เป็นโรงงานเอทานอลที่ผลิตจากมันฯ มีกำลังการผลิตรวม 5.69 ล้านลิตร/วัน ส่วนปริมาณสต๊อกเอทานอลในระบบยังมีอยู่ที่ระดับ 65 ล้านลิตรสามารถใช้ได้ประมาณ 45 วัน 
นายสิริวุทธิ์ กล่าวว่า หากพิจารณากำลังการผลิตเอทานอล มีปริมาณเกินความต้องการจริง ทำให้โรงงานเอทานอลมีความกังวลกับการผลิตเอทานอลสู่ตลาดโดยเฉพาะปัญหาต้นทุนการผลิตที่สูงขึ้น ไม่คุ้มกับการจำหน่าย  แต่หากภาครัฐเร่งส่งเสริมการใช้แก๊สโซฮอล์ให้มากขึ้นให้สอดคล้องกับกำลังการผลิต จะช่วยสร้างความมั่นใจให้กับผู้ผลิตเอทานอลได้